禿山
作者：王安石
朝代：宋

paragraphs: 吏役滄海上，瞻山一停舟。
怪此禿誰使，鄉人語其由。
一狙山上鳴，一狙從之遊。
相匹乃生子，子衆孫還稠。
山中草木盛，根實始易求。
攀挽上極高，屈曲亦窮幽。
衆狙各豐肥，山乃盡侵牟。
攘爭取一飽，豈暇議藏收。
大狙尚自苦，小狙亦已愁。
稍稍受咋嚙，一毛不得留。
狙雖巧過人，不善操耡耰。
所嗜在果穀，得之常似偷。
嗟此海山中，四顧無所投。
生生未云已，歲晚將安謀。